‘ธาริษา’หนุนใช้บัตรเอทีเอ็มรูดซื้อสินค้า
โพสต์ทูเดย์ &#8212; ธปท.เชื่อใช้บัตรเอทีเอ็มรูดซื้อสินค้า ลดภาระผู้บริโภคเสียค่าธรรมเนียมสูงให้ต่างชาติ
26 ก.ย. 2552

โพสต์ทูเดย์ — ธปท.เชื่อใช้บัตรเอทีเอ็มรูดซื้อสินค้า ลดภาระผู้บริโภคเสียค่าธรรมเนียมสูงให้ต่างชาติ
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า ธปท.อยากเห็นการใช้บัตรเอทีเอ็มรูดซื้อสินค้าได้เหมือนกับบัตรเดบิตและบัตรเครดิต เพื่อลดการพึ่งพาโครงข่ายบริษัทบัตรต่างชาติอย่างวีซ่าและมาสเตอร์การ์ด ที่ทุกวันนี้ผู้ออกบัตรมีค่าใช้จ่ายให้บริษัทเหล่านี้พอสมควร
ปัจจุบันค่าใช้จ่ายด้านชำระเงินของประเทศพัฒนาแล้วอยู่ที่ 3% ของจีดีพี แต่ของประเทศไทยสูงกว่านั้น เนื่องจากยังใช้กระดาษที่มีต้นทุนสูง ทั้งธนบัตร เช็ค เป็นหลักในการทำธุรกรรม 
ขณะที่ค่าใช้จ่ายชำระเงินทางอิเล็กทรอนิกส์สูง เพราะมีคนใช้น้อย จึงไม่มีศักยภาพในการประหยัดต่อขนาด (Economies of Scale) มาเฉลี่ยให้ต้นทุนลดลง
ทั้งนี้ จำนวนบัตรเดบิตขยายตัวสูงถึง 40% ใน 3 ปี แต่กลับใช้เพื่อเบิกถอนเงินสดเป็นหลัก ทั้งที่มีเป้าหมายต้องการลดการใช้เงินสด ซึ่งเฉลี่ยคนไทยใช้บัตรเดบิตซื้อสินค้า 1 ปีไม่ถึง 1 ครั้งต่อบัตร ไม่เต็มศักยภาพบัตรที่มีสูง ดังนั้นผู้ออกบัตรต้องเร่งส่งเสริมการชำระเงินผ่านบัตรเดบิตมากขึ้น
นางธาริษา กล่าวว่า ทุกวันนี้มีเครื่องหมายคำถามว่าทำไมต้องมีตู้เอทีเอ็มหลายเครื่องเรียงกัน เช่น ในห้างสรรพสินค้า ส่วนหนึ่งเข้าใจว่าคนใช้มากต้องมีตู้ให้เพียงพอ แต่สิ่งนี้กลับมีเฉพาะในเมือง ขณะที่ต่างจังหวัดมีตู้เอทีเอ็มน้อยมาก คนต้องเดินทางไกลกว่าจะได้กดเงิน 
นายธีระ อภัยวงศ์ กรรมการรองผู้จัดการใหญ่ ธนาคารกรุงเทพ ในฐานะประธานกรรมการบริษัท เนชั่นแนล ไอทีเอ็มเอ๊กซ์ (NTMX) กล่าวว่า การพัฒนาระบบรองรับธุรกรรมทางการเงินในประเทศระหว่างธนาคาร (Local Switch) จะเริ่มเห็นเป็นรูปธรรมในปี 2553 แบ่งเป็น 4 เฟส เริ่มต้นรองรับบัตรเดบิตและเอทีเอ็มในประเทศ จากนั้น 3 เดือนจะย้ายบัตรเดบิตทั้งหมดเข้าสู่โครงข่าย และไม่เกิน 12 เดือน สามารถใช้กับบัตรเครดิตธนาคารพาณิชย์ได้ และไม่เกิน 18 เดือนจะครอบคลุมบัตรเครดิตของสถาบันการเงินที่ไม่ใช่ธนาคาร (นอนแบงก์)
อย่างไรก็ตาม ประเด็นที่ต้องหารือต่อไปมี 3 ประเด็น คือ การคิดค่าธรรมเนียมธุรกรรมระหว่างธนาคารว่าจะเท่ากับเอทีเอ็มที่ปัจจุบันอยู่ที่ 36 สตางค์ต่อรายการหรือไม่ กระบวนการในการตัดบัญชีและการตรวจสอบผู้ใช้ รวมถึงกระบวนการในการทำรายการบัตรเครดิตของนอนแบงก์ ที่ยุ่งยากกว่าธนาคาร
นายอนุชิต อนุชิตานุกูล ผู้ช่วยกรรมการผู้จัดการอาวุโส ธนาคารกรุงไทย กล่าวว่า ธนาคารพร้อมเสมอที่จะทำให้บัตรเอทีเอ็มสามารถรูดซื้อสินค้าได้ เพียงนำระบบชำระเงินของเอทีเอ็มใส่เข้าไปในเครื่องรูดบัตร เวลาผู้ซื้อชำระเงินก็กดรหัสผ่านเหมือนกับเอทีเอ็ม ก็จะสามารถตัดบัญชีได้ทันที
อย่างไรก็ดี ระบบดังกล่าวจะเกิดขึ้นได้ ทุกฝ่ายต้องถอดหมวกธนาคารออก แล้วหันมาคุยกันในฐานะคนไทยที่จะพัฒนาประเทศอย่างจริงจัง รวมถึงควรมีการจูงใจด้วยค่าธรรมเนียมและด้านภาษี เพราะทุกวันนี้ค่าใช้จ่ายไม่แตกต่างกัน คนจึงไม่รู้สึกว่าจำเป็นต้องเปลี่ยน
ทั้งนี้ อยากให้เครื่องรูดบัตรสามารถหาซื้อได้ตามห้างสรรพสินค้าเหมือนในต่างประเทศ ไม่ต้องรอให้ธนาคารติดตั้งระบบ ซึ่งจะทำให้ร้านค้ารายย่อยที่ไม่ได้อยู่ในห้างสามารถรับบัตรได้ ช่วยส่งเสริมการลดใช้เงินสดได้ตามนโยบายของทางการนายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย กล่าวว่า การนำบัตรเอทีเอ็มไปรูดซื้อสินค้าสามารถเป็นไปได้ โดยต้องเริ่มจากความร่วมมือของธนาคาร เนื่องจากประชาชนส่วนใหญ่เป็นลูกค้าเงินฝากอยู่แล้ว ขณะที่วงจรการชำระเงินเริ่มถอนจากธนาคารและสุดท้ายก็กลับเข้าสู่ธนาคารเหมือนเดิมธนาคารจึงควสร้างช่องทางที่หลากหลายรองรับความสะดวกของลูกค้า